**บทภาวนาของประธาน**

 **ข้าแต่พระบิดาเจ้าผู้ทรงสรรพานุภาพ ข้าพเจ้าทั้งหลายเชื่อว่าพระบุตรของพระองค์ได้สิ้นพระชนม์แล้วกลับคืนชีพ เพื่อความรอดพ้นของมวลมนุษย์ทุกคน ข้าพเจ้าทั้งหลายกราบวิงวอนขอพระองค์ โปรดให้พระบาทสมเด็จ พระปรมินทรมหาภูมิพลอดุลยเดช บรมนาถบพิตร ได้ดำรงอยู่ในสันติสุขแห่งพระสิริรุ่งโรจน์ตลอดนิรันดรด้วยเถิด ทั้งนี้ ขอพึ่งพระบารมีพระเยซูคริสตเจ้า พระบุตรผู้ทรงจำเริญและครองราชย์ เป็นพระเจ้าหนึ่งเดียวกับพระองค์และพระจิตตลอดนิรันดร อาแมน**

**ภาควจนพิธีกรรม**

**บทอ่านที่ 1 บทอ่านจากหนังสือปัญญาจารย์**

 ***(ปญจ. 3:1-14)***

**มี​เวลา​สำหรับ​ทุกสิ่ง มี​เวลา​สำหรับ​กิจ​การต่างๆ ภายใต้​ท้องฟ้า ​มี​เวลา​เกิด และ​เวลา​ตาย เวลา​ปลูก และ​เวลา​ถอน​สิ่ง​ที่​ปลูก ​เวลา​ฆ่า และ​เวลา​รักษา​ให้​หาย เวลา​รื้อ​ทำลาย และ​เวลา​ก่อสร้าง ​เวลา​ร้องไห้ และ​เวลา​หัว​เราะ เวลา​ไว้ทุกข์ และ​เวลา​เต้นรำ ​เวลา​โยน​ก้อน​หิน​ทิ้ง และ​เวลา​เก็บ​รวบรวม​ก้อน​หิน เวลา​สวม​กอด และ​เวลา​ละเว้น​การ​สวม​กอด ​เวลา​แสวงหา และ​เวลา​สูญเสีย เวลา​เก็บ​รักษา และ​เวลา​โยนทิ้ง ​เวลา​ฉีก และ​เวลา​เย็บ เวลา​นิ่งเงียบ และ​เวลา​พูด ​เวลา​รัก และ​เวลา​เกลียด เวลา​ทำ​สงคราม และ​เวลา​สันติ ​คนงาน​ได้​ประโยชน์​ใด​จาก​งาน​ยาก​ลำบาก​ของ​ตน​ ​ข้าพ​เจ้า​เห็น​งาน​ยาก​ลำบาก​ที่​พระ​เจ้า​ประ​ทาน​ให้​มนุษย์​มี​งาน​ทำ​ ​​พระ​องค์​ทรง​กระทำ​ให้​ทุกสิ่ง​งดงาม​ตาม​เวลา แต่​ทรง​ใส่​ความ​สำนึก​ถึง​เวลา​ที่​ผ่าน​ไปไว้​ใน​ใจ​ของ​มนุษย์ ถึงกระนั้น​มนุษย์​ก็​ยัง​ไม่​เข้าใจ​จุดเริ่มต้น​และ​การ​สิ้นสุด​ของ​กิจการ​ที่​พระ​เจ้า​ทรง​กระทำ**

 **ข้าพ​เจ้า​รู้​ว่า มนุษย์​ไม่​มี​สิ่งใด​ดี​กว่าการ​มี​ความ​สุข​และ​ความ​ยินดี​ใน​ชีวิต​ ยิ่งกว่านั้น สำหรับ​มนุษย์ การ​กิน​การ​ดื่ม และ​การ​พบ​ความ​สุข​ใน​ความ​ลำบาก​ตรากตรำ​ของ​ตน ก็​เป็น​ของ​ประ​ทาน​จาก​พระ​เจ้า​ด้วย ​ข้าพ​เจ้า​รู้​ว่า​ทุกสิ่ง​ที่​พระ​เจ้า​ทรง​กระทำ​นั้น​ดำรง​อยู่​ตลอดไป  *(พระวาจาของพระเจ้า)***

**บทอ่านที่ 2 บทอ่านจากจดหมายนักบุญเปาโลอัครสาวก ถึงชาวโรม**

 **พี่น้องในพวกเรา ไม่มีผู้ใดที่มีชีวิตอยู่เพื่อตนเอง และไม่มีผู้ใดตายเพื่อตนเองเช่นเดียวกัน ถ้าเรามีชีวิตอยู่ ก็มีชีวิตอยู่เพื่อองค์พระผู้เป็นเจ้า ถ้าเราตาย เราก็ตายเพื่อองค์พระผู้เป็นเจ้า ดังนั้น ไม่ว่าเรามีชีวิตอยู่หรือตาย เราก็เป็นขององค์พระผู้เป็นเจ้า เพราะเหตุนี้เองพระคริสตเจ้าจึงสิ้นพระชนม์และกลับคืนพระชนมชีพ เพื่อจะเป็นองค์พระผู้เป็นเจ้าทั้งของผู้ตายและของผู้เป็น**

 **เราทุกคนจะต้องไปยืนอยู่หน้าพระบัลลังก์พิพากษาของพระเจ้า เพราะมีเขียนไว้ในพระคัมภีร์ว่า “พระเจ้าตรัสว่า**

**เรามีชีวิตอยู่แน่นอนฉันใด ก็เป็นที่แน่นอนฉันนั้นว่า ทุกคนจะคุกเข่าลงกราบเรา” ดังนั้น เราแต่ละคนต่างจะต้องทูลรายงานเกี่ยวกับตนเองต่อพระเจ้า *(พระวาจาของพระเจ้า)***

**อัลเลลูยา**

 ***“ผู้​มี​ใจ​เมตตา ย่อม​เป็นสุข เพราะ​เขา​จะ​ได้​รับ ​พระ​เมตตา ​ผู้​มี​ใจ​บริสุทธิ์ ย่อม​เป็นสุข เพราะ​เขา​จะ​ได้​เห็น​พระ​เจ้า”*** *(มธ. 5:7-8)*

**ประธาน พระเจ้าสถิตกับท่าน**

***รับ และสถิตกับท่านด้วย***

**บทอ่านจากพระวรสารโดยนักบุญมัทธิว**

 **พระเยซูเจ้าทอดพระเนตรเห็นประชาชนมากมาย จึงเสด็จขึ้นบนภูเขา เมื่อประทับแล้ว บรรดาศิษย์เข้ามาห้อมล้อมพระองค์ พระองค์ทรงเริ่มตรัสสอนว่า**

**ผู้มีใจยากจน ย่อมเป็นสุข**

**เพราะอาณาจักรสวรรค์เป็นของเขา**

**ผู้เป็นทุกข์โศกเศร้า ย่อมเป็นสุข**

**เพราะเขาจะได้รับการปลอบโยน**

**ผู้มีใจอ่อนโยน ย่อมเป็นสุข**

**เพราะเขาจะรับแผ่นดินเป็นมรดก**

**ผู้หิวกระหายความชอบธรรม ย่อมเป็นสุข**

**เพราะเขาจะอิ่ม**

**ผู้มีใจเมตตา ย่อมเป็นสุข**

**เพราะเขาจะได้รับพระเมตตา**

**ผู้มีใจบริสุทธิ์ ย่อมเป็นสุข**

**เพราะเขาจะได้เห็นพระเจ้า**

**ผู้สร้างสันติ ย่อมเป็นสุข**

**เพราะเขาจะได้ชื่อว่าเป็นบุตรของพระเจ้า**

**ผู้ถูกเบียดเบียนข่มเหงเพราะความชอบธรรม**

**ย่อมเป็นสุข เพราะอาณาจักรสวรรค์เป็นของเขา**

**ท่านทั้งหลายย่อมเป็นสุข เมื่อถูกดูหมิ่น ข่มเหง และใส่ร้ายต่างๆ นานาเพราะเรา จงชื่นชมยินดีเถิด เพราะบำเหน็จรางวัลของท่านในสวรรค์นั้นยิ่งใหญ่นัก**

 ***(พระวาจาของพระเจ้า)***

* *ขอพระคริสตเจ้า ทรงพระเจริญเทอญ*

ครั้นแล้ว สังฆานุกรหรือพระสงฆ์ กราบหนังสือ พลางกล่าวเบาๆ ว่า

* **ขอพระวรสารที่อ่านแล้ว บันดาลให้เราแคล้วจากมลทิน**

ต่อจากนั้น พระสงฆ์แสดงพระธรรมเทศนา

ต่อจากนั้นกล่าว “บทภาวนาเพื่อมวลชน”

**บทภาวนาเพื่อมวลชน**

**ประธาน พี่น้องที่รัก ให้เราอธิษฐานภาวนาต่อ พระคริสตเจ้าองค์แห่งความรัก ความเมตตา ผู้ประทานความหวังแก่เราที่จะได้กลับเป็นขึ้นมา อย่างรุ่งโรจน์เหมือนพระองค์**

1. **เพื่อขอพระเจ้าโปรดรับดวงพระวิญญาณของพระบาทสมเด็จพระปรมินทรมหาภูมิพลอดุลยเดช บรมนาถบพิตร ให้ได้ร่วมในพระเกียรติมงคลของพระองค์ในสวรรค์ตลอดนิรันดร *(ให้เราภาวนา)***
2. **เพื่อขอพระเจ้าโปรดประทานกำลังพระราชหฤทัยแด่สมเด็จพระเจ้าอยู่หัวมหาวชิราลงกรณ บดินทรเทพยวรางกูร และพระบรมวงศานุวงศ์ทุกพระองค์ ตลอดจนประทานกำลังใจที่เข้มแข็งแก่พสกนิกรชาวไทยทุกคน ที่กำลังโศกเศร้าเพราะอาลัยถึงพระองค์ท่าน *(ให้เราภาวนา)***
3. **เพื่อขอพระเจ้าประทานพระพรพิเศษแด่พระสังฆราช ซิลวีโอ สิริพงษ์ จรัสศรี ให้ท่านเปี่ยมด้วยพระพรแห่ง พระปรีชาญาณและสุขภาพพลานามัยที่แข็งแรงสมบูรณ์ ในการปฏิบัติงานอภิบาลและงานประกาศข่าวดีให้บรรลุผลดีอย่างสมบูรณ์ *(ให้เราภาวนา)***
4. **เพื่อประชาชนชาวไทยจะได้เดินตามรอยพระยุคลบาทอันเป็นคุณงามความดีที่พระองค์ท่านได้ทรงสอน ทรงปฏิบัติ**

**เป็นแบบอย่างแก่ผสกนิกรชาวไทย *(ให้เราภาวนา)***

1. **เพื่อความสมัครสมานสามัคคีของประชาชนไทยทุกคน ที่จะดำรงไว้ซึ่งความจงรักภักดีต่อสถาบันชาติ ศาสนา และพระมหากษัตริย์ *(ให้เราภาวนา)***
2. **เพื่อเราทุกคนที่มาชุมนุมพร้อมกันในวันนี้ด้วยความเชื่อและความศรัทธา ขอพระเจ้าทรงรวมเราไว้ใน พระอาณาจักรอันรุ่งโรจน์ของพระองค์ *(ให้เราภาวนา)***

**ประธาน ข้าแต่พระเจ้า พระองค์ทรงเป็นเกียรติมงคลของผู้มีความเชื่อ เป็นชีวิตของผู้ชอบธรรม พระบุตรได้สิ้นพระชนม์และกลับคืนพระชนม์ชีพ ไถ่ข้าพเจ้าทั้งหลายให้รอดพ้นแล้ว ขอทรงรับดวงพระวิญญาณของพระบาทสมเด็จพระปรมินทรมหาภูมิพล อดุลยเดช บรมนาถบพิตร ได้ร่วมความปิติโสมนัสนิรันดรด้วยเถิด ทั้งนี้ ขอพึ่งพระบารมีพระเยซู คริสตเจ้า พระเจ้าของข้าพเจ้าทั้งหลาย**

**รับ อาแมน**

**บทภาวนาเตรียมเครื่องบูชา**

 **ข้าแต่พระเจ้า ผู้เปี่ยมด้วยความรักและเมตตา**

**ข้าพเจ้าทั้งหลายขอถวายเครื่องบรรณาการนี้**

**เพื่อขอพระพรถวายเป็นพระราชกุศลแด่ดวงพระวิญญาณ พระบาทสมเด็จพระปรมินทรมหาภูมิพลอดุลยเดช**

**บรมนาถบพิตร ผู้ทรงเป็นที่รักและเคารพยิ่งของปวงชนชาวไทย ทั้งนี้ ขอพึ่ง พระบารมีพระคริสตเจ้าของข้าพเจ้าทั้งหลาย**

**อาแมน**

**บทขอบพระคุณ**

**ประธาน** **พระเจ้าสถิตกับท่าน**

***รับ*** *และสถิตกับท่านด้วย*

**ประธาน** **จงสำรวมใจระลึกถึงพระเจ้า**

***รับ*** *เรากำลังระลึกถึงพระองค์*

**ประธาน** **ให้เราขอบพระคุณพระเจ้าพร้อมกันเถิด**

***รับ*** *เหมาะสมและชอบยิ่งนัก*

**ประธาน ข้าแต่พระบิดาเจ้าผู้ศักดิ์สิทธิ์สถิตนิรันดร พระเจ้าผู้ทรงสรรพานุภาพ เป็นการเหมาะสมถูกต้องแท้จริง และเป็นมิ่งมงคลที่จะขอบพระคุณพระองค์ตลอดกาล ทุกสถานแห่งหน เพราะพระองค์ทรงบันดาลให้ข้าพเจ้าทั้งหลายได้รอดพ้น เดชะพระบารมีพระคริสตเจ้า**

**เพราะพระองค์ท่านทรงกลับคืนพระชนมชีพ ข้าพเจ้าทั้งหลายผู้เป็นทุกข์เพราะจำเป็นต้องตาย จึงมีความหวังจะได้กลับคืนชีพเป็นสุขสันต์ เมื่อตระหนักถึงพระสัญญาว่าจะได้ชีวิตอมตะ ก็จะคลายความทุกข์**

**พระเจ้าข้า สำหรับผู้มีความเชื่อในพระองค์ ชีวิตมิได้สูญหาย แต่กลับกลายเป็นชีวิตใหม่ และเมื่อร่างกายในโลกนี้สลายไป ก็จะพบที่พำนักนิรันดรในสวรรค์**

**ดังนั้น ข้าพเจ้าทั้งหลายร่วมกันถวายพระเกียรติสดุดีพร้อมกับเทพนิกรและบรรดานักบุญเป็นนิจกาล ว่าดังนี้**

*ศักดิ์สิทธิ์ ศักดิ์สิทธิ์ ศักดิ์สิทธิ์ พระเจ้าจอมจักรวาล*

*พระสิริรุ่งโรจน์แผ่ไปทั่วฟ้าดิน สาธุการพระเจ้าสูงสุด*

*ขอถวายพระพรแด่ผู้เสด็จมาในพระนามพระเจ้า*

*สาธุการพระเจ้าสูงสุด*

พระสงฆ์พนมมือกล่าวต่อไปว่า

**ข้าแต่พระบิดาเจ้า**

**ข้าพเจ้าทั้งหลายกำลังระลึกถึงการสิ้นพระชนม์**

**และการกลับคืนพระชนม์ชีพของพระคริสตเจ้า**

**ขอน้อมถวายปังอันบันดาลชีวิต**

**กับถ้วยโลหิตอันบันดาลความรอดนี้แด่พระองค์ ขอขอบพระคุณที่ทรงเลือกสรรข้าพเจ้าทั้งหลาย**

**ให้มารับใช้เฉพาะพระพักตร์พระองค์**

**ข้าพเจ้าทั้งหลายกราบวอนขอ**

**โปรดให้พระจิตเจ้าทรงรวบรวมทุกคน**

**ที่รับพระกายและพระโลหิตของพระคริสตเจ้าแล้ว**

**ให้เป็นน้ำหนึ่งใจเดียวกัน**

**โปรดทรงระลึกถึงพระศาสนจักรที่แผ่ขยายไปทั่วโลก**

**ให้มีความรักสมบูรณ์**

**เป็นหนึ่งเดียวกับสมเด็จพระสันตะปาปา…***(ออกนาม)***…**

**พระสังฆราช…***(ออกนาม)***… บรรดาพระสังฆราช**

**และคณะสงฆ์ด้วยเถิด พระเจ้าข้า**

**โปรดทรงพระกรุณาระลึกถึง พระบาทสมเด็จ พระปรมินทรมหาภูมิพลอดุลยเดช บรมนาถบพิตร**

**ให้ได้เข้าชมพระสิริรุ่งโรจน์กับพระองค์ท่านด้วย**

**โปรดทรงระลึกถึงพี่น้องที่ได้หลับไป พร้อมกับหวังจะได้กลับคืนชีพ ตลอดจนบรรดาผู้ล่วงลับไปแล้วทุกคน โปรดนำบุคคลเหล่านี้เข้าชมพระบารมีด้วยเถิด**

**ในที่สุด โปรดทรงพระกรุณาให้ข้าพเจ้าทั้งหลาย สมควรมีส่วนในชีวิตนิรันดร กับพระนางมารีย์ พรหมจารี พระชนนีพระเจ้า นักบุญโยเซฟ ภัสดาของพระนาง บรรดาอัครสาวก บุญราศีมรณสักขีชาวไทย และนักบุญทุกท่าน ผู้ปฏิบัติตามพระประสงค์ตลอดมา โปรดให้ข้าพเจ้าทั้งหลายเทิดพระเกียรติสดุดีพระองค์ โดยพึ่ง พระบารมีพระเยซูคริสตเจ้า พระบุตรของพระองค์**

**ประธาน อาศัยพระคริสตเจ้า พร้อมกับพระคริสตเจ้าและในพระคริสตเจ้า ข้าแต่พระบิดาผู้ทรงสรรพานุภาพ พระองค์ทรงพระสิริรุ่งโรจน์กับพระจิตเจ้าตลอดนิรันดร**

***รับ*** *อาแมน*

**บทภาวนาหลังรับศีล**

**ข้าแต่พระเจ้า**

**ข้าพเจ้าทั้งหลายได้รับศีลศักดิ์สิทธิ์ของพระบุตร**

**ผู้ถวายบูชาองค์เพื่อข้าพเจ้าทั้งหลาย**

**และได้ทรงกลับคืนชีพอย่างรุ่งโรจน์แล้ว**

**ขออธิษฐานวิงวอนถวายแด่พระบาทสมเด็จ**

**พระปรมินทรมหาภูมิพลอดุลยเดช บรมนาถบพิตร**

**ได้รับพระเกียรติร่วมในพระสิริรุ่งโรจน์**

**แห่งการกลับคืนชีพด้วยเถิด**

**ทั้งนี้ ขอพึ่งพระบารมีพระคริสตเจ้า**

**ของข้าพเจ้าทั้งหลาย**

***รับ อาแมน***

* ***หลังภาวนาหลังรับศีล เป็นพิธีขอบคุณประธานในพิธี***
* *ตัวแทนครู กล่าวขอบคุณประธานในพิธี*
* *ตัวแทนครูมอบของที่ระลึกแด่ประธานในพิธี*
* *ประธานในพิธี มอบโอวาทแก่คณะครู*

**--------------------------**

**ประธานในพิธี อวยพรผู้ร่วมพิธีฯ**

**ประธาน พระเจ้าสถิตกับท่าน**

***รับ*** *และสถิตกับท่านด้วย*

**ประธาน ขอพระเจ้าผู้ทรงสรรพานุภาพ 🕇 พระบิดา และพระบุตร และพระจิต ประทานพระพรแก่ท่าน**

***รับ*** *อาแมน*

* *ประธานเดินไปยังหน้าพระรูปแม่พระฟาติมา*

*ถวายกำยานที่พระรูปแม่พระ*

* *ประทานนำสวดบทภาวนาเพื่อรับพระคุณการุณย์ครบบริบูรณ์ โอกาสฉลอง 100 ปีแม่พระฟาติมา เพื่อพระประสงค์ของสมเด็จ พระสันตะปาปา*

**พิธีรับพระคุณการุณย์ครบบริบูรณ์**

**ประธาน ให้เราร่วมใจกันสวดภาวนา เพื่อรับพระคุณการุณย์ครบบริบูรณ์โอกาสฉลอง 100 ปีแม่พระ ฟาติมา เพื่อพระประสงค์ของสมเด็จพระสันตะปาปา**

* **ข้าแต่พระบิดาของข้าพเจ้าทั้งหลาย** พระองค์สถิตในสวรรค์ พระนามพระองค์จงเป็นที่สักการะ พระอาณาจักรจงมาถึง พระประสงค์จงสำเร็จในแผ่นดินเหมือนในสวรรค์ โปรดประทานอาหารประจำวัน แก่ข้าพเจ้าทั้งหลายในวันนี้ โปรดประทานอภัยแก่ข้าพเจ้า เหมือนข้าพเจ้าให้อภัยแก่ผู้อื่น โปรดช่วยข้าพเจ้าไม่ให้แพ้การผจญ แต่โปรดช่วยให้พ้นจากความ ชั่วร้ายเทอญ อาแมน
* **ข้าพเจ้าเชื่อในพระเจ้า** พระบิดาผู้ทรงสรรพานุภาพ ทรงเนรมิตฟ้าดิน ข้าพเจ้าเชื่อในพระเยซูคริสตเจ้า พระบุตรหนึ่งเดียวของพระเจ้า องค์พระผู้เป็นเจ้าของข้าพเจ้าทั้งหลาย ทรงปฏิสนธิเดชะพระจิตเจ้า ทรงบังเกิดจากพระนางมารีย์พรหมจารี ทรงรับทรมานสมัยปอนทิอัส ปิลาต ทรงถูกตรึงกางเขน สิ้นพระชนม์ และทรงถูกฝังไว้ เสด็จสู่แดนมรณะ วันที่สามทรงกลับคืนพระชนมชีพจากบรรดาผู้ตาย เสด็จสู่สวรรค์ ประทับเบื้องขวาพระเจ้า พระบิดาผู้ทรงสรรพานุภาพ แล้วจะเสด็จมาพิพากษาผู้เป็นและผู้ตาย ข้าพเจ้าเชื่อในพระจิตเจ้า พระศาสนจักรศักดิ์สิทธิ์สากล ความสัมพันธ์เป็นหนึ่งเดียวของผู้ศักดิ์สิทธิ์ การอภัยบาป การกลับคืนชีพของร่างกาย และชีวิตนิรันดร อาแมน
* **บทวิงวอนต่อแม่พระฟาติมา** ข้าแต่ราชินีแห่งสายประคำศักดิ์สิทธิ์ ท่านพรหมจารีแห่งฟาติมา ผู้ทรงปรากฏกายในดินแดนแห่งโปรตุเกส และทรงนำสันติ ทั้งภายในและภายนอก มาสู่ดินแดนนั้น ลูกวิงวอนขอพระแม่ ได้โปรดปกปักรักษาประเทศชาติ บ้านเกิดเมืองนอนของลูก ให้มีสันติสุข และเปี่ยมไปด้วยคุณธรรม ตามคำสอนของพระเยซูเจ้า

ขอโปรดประทานสันติกลับคืนสู่นานาชาติ เพื่อว่านานาชาติและชาติภูมิของลูกจะได้มีความยินดีที่จะถวายเกียรติแด่พระแม่ เป็นราชินีแห่งสันติภาพด้วย

ข้าแต่พระแม่แห่งสายประคำศักดิ์สิทธิ์ โปรดวิงวอนเพื่อประเทศชาติของลูก ขอพระแม่แห่งฟาติมา โปรดประทาน สันติสุขแก่มนุษยชาติด้วยเทอญ อาแมน

**ประธาน ราชินีแห่งสายประคำศักดิ์สิทธิ์**

*ทุกคน ช่วยวิงวอนเทอญ*

**ประธานกล่าวปิดพิธี**

**ประธาน พิธีบูชาขอบพระคุณจบแล้ว**

**จงไปในสันติสุขของพระคริสตเจ้าเถิด**

***รับ*** *ขอขอบพระคุณพระเจ้า*

* *ประธานถวายดอกไม้แด่พระรูปแม่พระแห่งฟาติมา*